Konkariedustajien vetäytyminen tulee keskustalle pahaan aikaan. Iltalehti koosti tilanteet vaalipiireittäin.

Konkariedustaja Seppo Kääriäinen jättää aukon Savo-Karjalan keskustan riveihin vaalipiirissä. Antti Nikkanen

Keskustalla on edessään tukalat asetelmat ensi kevään eduskuntavaaleihin. Hallitusvastuu painaa, kannatuslukemat laahaavat ja kaiken kukkuraksi poikkeuksellisen suuri liuta kokeneita ja suosittuja kansanedustajia on ilmoittautunut, ettei aio asettua ehdolle.

Esimerkiksi Alma Median viimeisimmässä kannatuskyselyssä keskustan kannatukseksi mitattiin 15,5 prosenttia eli puolue on kaukana SDP:n (21,9%) ja kokoomuksen (19,8%) luvuista.

– Yhdistelmä alhaiset kannatuslukemat ja monen nimekkään pitkälinjalaisen poislähtö on potentiaalisesti hyvinkin uhkaava vaalituloksen kannalta, toteaa eduskuntatutkimuksen keskuksen johtaja Markku Jokisipilä.

Iltalehden soittokierroksella monen piirivaikuttajan äänestä paistoi läpi huoli, miten eduskunnasta vetäytyvien äänimagneettien kannatus onnistuttaisiin pitämään puolueen sisällä. Kannatuskehityksen perusteella näyttää siltä, että keskusta menettäisi rutkasti paikkojaan tulevissa vaaleissa. Mikäli kannatus ei nykyisistä luvuista nouse, menettää keskusta ainakin 15 paikkaa eduskunnassa. Se on paljon, kun tällä hetkellä kansanedustajia on 48.

Istuvien kansanedustajien lisäksi moni tuntemattomampi puolueen jäsen pohtii tarkkaan, uskaltaako lähteä häviämään. Vaalit ovat rahallisestikin suuri satsaus, ja moni ottaa niitä varten myös pankista lainaa.

Yhteensä ainakin noin 82 000 ääntä, jotka viime vaaleissa keskustan ehdokkaat saivat, on nyt menossa uudelleen jakoon. Määrä voi olla vieläkin suurempi, sillä osa suosikkiedustajista vielä pohtii ehdokkaaksi lähtöään.

Iltalehti koosti tilanteet vaalipiireittäin Manner-Suomesta.

Savo-Karjala

Savo-Karjalan vaalipiiri koki kovan kolauksen, kun pohjoissavolaiset konkariedustajat Seppo Kääriäinen ja Markku Rossi ilmoittivat, etteivät asetu ehdolle. Myöskään Euroopan parlamenttiin siirtynyt Elsi Katainen ei ole ehdolla. Kääriäinen, Rossi ja Katainen toivat keskustalle viime vaaleissa yhteensä yli 18 500 ääntä.

Etenkin Kääriäisen vetäytyminen tuli yllätyksenä keskustan Pohjois-Savon piirin toiminnanjohtaja Kimmo Vallalle.

– Heidän kokemuksensa poisjäänti on iso aukko. Kaikilla tietysti ollut pitkäaikaisia äänestäjiä ollut ja nyt nämä äänet hakevat uutta kotia.

Valta kuitenkin haluaa nähdä tilanteen mahdollisuutena uusille ehdokkaille, puolueen ”kasvojen pesuna”. Hän huomauttaa, että nyt ehdokaslistalla on neljä alle 30-vuotiasta.

Kysymyksenä kuitenkin on, riittääkö uusien ehdokkaiden vetovoima vanhojen suosikkien poisjäännin kompensoimiseen.

Pohjois-Savon keskustan toivo lepää nyt etenkin sosiaali- ja terveysvaliokunnan ärhäkässä varapuheenjohtajassa Hannakaisa Heikkisessä, joka oli viime vaalien äänikuningatar yli 10 700 äänellä. Savo-Karjalan vaalipiiristä ehdolle on myös asettumassa joensuulainen kunta- ja uudistusministeri Anu Vehviläinen sekä kansanedustajat Hannu Hoskonen ja Eero Reijonen.

Markku Rossi ei enää jatka eduskuntatyötä. Jari Toivonen

Oulu

Myös Oulun vaalipiiriin on iskenyt konkariedustajien kato. Perinteiset ääniharavat Tapani Tölli sekä Niilo Keränen ovat ilmoittaneet jättävänsä eduskunnan. Myöskään kansanedustajaksi viime vaaleissa valittu Mirja Vehkaperä ei ole nyt käytettävissä, sillä hän siirtyi Euroopan parlamenttiin.

Kolmikko toi keskustalle viime vaaleissa yli 20 400 äänen potin.

– He toki jättävät ison aukon, mutta aina muutos on myös mahdollisuus, sanoo toiminnanjohtaja Antti Ollikainen.

Pääministeri Juha Sipilän lisäksi istuvat kansanedustajat Antti Rantakangas, Juha Pylväs, Marisanna Jarva, Timo Korhonen, Ulla Parviainen ja Hanna-Leena Mattila ovat lähdössä ehdolle Oulun vaalipiiristä.

Sipilä ei ole halunnut lähteä ehdokkaaksi Uudellemaalle, missä hän asuu. Uudellamaalla on paljon voitettavaa, sillä sieltä valitaan 35 eduskunnan 200 kansanedustajasta. Keskustan aiemmat puheenjohtajat ovat vetäneet puolueen vaalivankkureita joko Uudellamaalla tai Helsingissä.

Keski-Suomi

Varapuhemies, kansanedustaja Mauri Pekkarisen ilmoitus jättää eduskunta 40 vuoden jälkeen laittoi Keski-Suomen keskustan piirin vaalikuviot sekaisin. Pekkarinen sai viime vaaleissa yli 9100 ääntä.

– Meillähän ei ole varmaan ollut piirin historian aikana tällaista tilannetta, että joku vahva konkarikansanedustaja jäisi itse vapaaehtoisesti pois. Hyvin poikkeuksellinen tilanne. Päällimmäisenä tunteena järkytyskin, kun Mauria pitää tietynlaisena instituutiona, sanoo keskustan Keski-Suomen piirin toiminnanjohtaja Pauliina Maukonen-Kärkkäinen.

Pekkarisen ilmoitusta seurasi Maukonen-Kärkkäisen mukaan vuorokauden ”suruaika”, minkä jälkeen ehdokkuudesta kiinnostuneilta on tullut runsaasti yhteydenottoja. Vaikka keskusta joutuu Pekkarisen äänipotista nyt eri tavalla nyt taistelemaan, toiminnanjohtaja näkee uuden tilanteen mahdollisuutena.

– Ihan tervettähän tällainen uudistuminenkin on.

Keski-Suomen kolme muuta istuvaa kansanedustajaa, Anne Kalmari, Aila Paloniemi ja Petri Honkonen ovat lähdössä vaalitaisteluun.

Varapuhemies, kansanedustaja Mauri Pekkarisen ilmoitus jättää eduskunta 40 vuoden jälkeen laittoi Keski-Suomen keskustan piirin vaalikuviot sekaisin. Jenni Gästgivar

Satakunta

Satakunnassa keskusta on ahtaalla, sillä puolueen molemmat ja ainoat satakuntalaiset kansanedustajat Timo Kalli ja Kauko Juhantalo ovat ilmoittaneet jättävänsä eduskunnan. He saivat yhteensä yli 8800 ääntä viime vaaleissa.

Satakunnan piirin toiminnanjohtaja Satu Tietari toteaa, että luonnollisesti piirillä on haastetta ehdokasasettelussa, jotta kahden väistyvän suosikin äänipotit saataisiin pidettyä keskustalla.

– Toisaalta nyt tilanne on jännittävä. Ennen on voitu ajatella, että istuvat todennäköisimmin ovat eduskuntaan menijöitä, mutta nyt peli on täysin avoinna.

Iltalehden tietojen mukaan Timo Kallin tytär, Miltton Networks Oy:n toimitusjohtaja Eeva Kalli olisi lähdössä ehdolle.

Pirkanmaa

Pirkanmaan vaalipiirissä keskustan kannatukseen aukon tekee 15 vuotta eduskunnassa istuneen Mikko Alatalon vetäytyminen. Hän sai viime vaaleissa yli 6700 ääntä.

– Mikko on ollut pitkäaikainen, aktiivinen ja todella pidetty, totta kai se tuntuu. Haikeuttakin tässä on. Mutta toisaalta tämä antaa mahdollisuuden sukupolven nuorentumiseen, sanoo piirin puheenjohtaja Tuukka Liuha.

Liuhan mukaan etenkin nuoret aikuiset ovat aiempaa enemmän osoittaneet kiinnostustaan ehdokkuutta kohtaan. Ehdokkaat on tarkoitus nimetä marraskuussa. Pirkanmaan piirin molemmat kansanedustajat Pertti Hakanen ja Arto Pirttilahti ovat asettumassa ehdolle.

Helsinki

Entinen elinkeinoministeri Olli Rehn ei ole asettumassa ehdolle, sillä hän aloitti Suomen Pankin pääjohtajana heinäkuun puolivälissä. Myöskään Paula Lehtomäki ei ole ehdolla, sillä hän aloittaa maaliskuussa Pohjoismaiden ministerineuvoston pääsihteerinä. Kaksikko toi keskustalle viime vaaleissa yli 11 300 ääntä.

Kansanedustaja Pekka Puska on kertonut vielä harkitsevansa ehdokkuutta. Asunto-, energia- ja ympäristöministeri Kimmo Tiilikainen asettuu ehdolle Helsingin vaalipiiristä. Kuntavaaleissa Tiilikainen ei onnistunut nousemaan Helsingin valtuustoon.

Helsingin piirin toiminnanjohtaja Sinikka Varila kertoo, että ehdokkaita nimetään marraskuussa, mutta osa vasta helmikuussa.

Entinen elinkeinoministeri Olli Rehn ei ole asettumassa ehdolle, sillä hän aloitti Suomen Pankin pääjohtajana heinäkuun puolivälissä. Juha Sorri

Uusimaa

Keskustan kansanedustaja, entinen pääministeri Matti Vanhanen on kertonut harkitsevansa ehdokkuutta. Keskustapiireistä arvellaan, että Vanhanen olisi vielä lähdössä mukaan, vaikkakin presidentinvaalien heikko tulos saattoi heikentää Vanhasen intoa jatkaa politiikassa. Eduskuntaryhmän puheenjohtaja Antti Kaikkonen asettuu ehdolle.

– Minua on pyydetty ehdokkaaksi tuleviin vaaleihin ja koska motivaatio on hyvä, olen myös suostumukseni antanut, Kaikkonen kertoo.

Myös ensimmäisen kauden kansanedustaja Eerikki Viljanen pyrkii jatkokaudelle.

Sen sijaan liikenne- ja viestintäministerinä istuvan Anne Bernerin aikeet eivät ole vielä aivan selvät. Olettamus on ollut, ettei hän enää lähtisi ehdolle ainakaan eduskuntavaaleissa. Berner keräsi 2015 vaaleissa Uudeltamaalta 9691 ääntä.

Anne Bernerin jatkokuviot ovat vielä epäselvät. Pete Anikari

Lappi

Viime vaaleissa keskustalle yli 6800 ääntä tuonut Paavo Väyrynen on ilmoittanut lähtevänsä ehdolle, mutta ei keskustan riveistä, vaan perustamansa Seitsemän tähden liikkeen ehdokkaana. Vaalipiiriksi Väyrynen on kertonut joko Lapin tai Uudenmaan.

– Hänellä oli tietysti viime vaaleissa paljon keskustan kannattajia. Totta kai keskusta tavoittelee näitä ääniä, toteaa keskustan Lapin piirin toiminnanjohtaja Pekka Lehto.

Lapin piiristä ehdolle ovat asettumassa kansanedustajat Katri Kulmuni, Markus Lohi ja Eeva-Maria Maijala. Myös varakansanedustaja Mikko Kärnä on asettumassa ehdolle. Iltalehden tietojen mukaan ehdokashankinta on ollut Lapissakin tällä kertaa kankeaa.

– Tilanne on siinä mielessä auki, että haemme uusia ehdokkaita, Lehto toteaa.

Häme

Viime vaaleissa Hämeen vaalipiirissä neljä puoluetta sai kolme kansanedustajaa, joten vaaliasetelmat ovat äärimmäisen tiukat.

– Haastavaa varmasti tulee olemaan. Me olemme sellainen vaalipiiri, että keskustan yleiskannatuskin vaikuttaa aika paljon lopputulokseen. Mutta hyvillä mielin lähdemme vaaleihin, toteaa Päijät-Hämeen piirin toiminnanjohtaja Jukka Sällinen.

Sällisen mukaan muutamien ehdokkaiden kanssa käydään vielä neuvotteluja. Kansanedustaja, entinen perhe- ja peruspalveluministeri Juha Rehula sekä kansanedustaja Martti Talja ovat lähdössä ehdolle. Entinen ministeri, konkariedustaja Sirkka-Liisa Anttila ei ole vielä tehnyt päätöstä ehdokkuudestaan.

Sirkka-Liisa Anttila pohtii jatkoaan. John Palmen

Kaakkois-Suomi

Ministeri Kimmo Tiilikainen oli viime vaaleissa Kaakkois-Suomen piirin listoilla, mutta tulevissa vaaleissa hän on Helsingin vaalipiirissä. Viime vaalien Kaakkois-Suomen äänikuningas, maa- ja metsätalousministeri Jari Leppä ei ole vielä ilmoittanut, lähteekö ehdolle. Kansanedustajat Hanna Kosonen, Markku Pakkanen ja Ari Torniainen ovat lähdössä vaalitaisteluun.

Viralliset ehdokkaiden nimeämiset Kaakkois-Suomen piiri tekee marraskuussa.

– Meillä on kaikki vielä valmistelussa, toteaa Etelä-ja Itä-Savon piirin toiminnanjohtaja Ulla-Riitta Juuti.

Vaasa

Vaasan vaalipiiristä istuvat kansanedustajat Antti Kurvinen, Lasse Hautala, Mikko Savola ja Tuomo Puumala ovat pyrkimässä ehdokkaiksi. Myös elinkeinoministeri Mika Lintilä on lähdössä ehdolle. Ehdokashankinta on paikoin ollut vaikeaa. Ennakkokaavailuissa kärjessä ovat istuvat kansanedustajat sekä Seinäjoen kaupunginvaltuutettu Pasi Kivisaari. Muille on tarjolla äänten kerääjän ja maksajan rooli, mikä muodostuu monille esteeksi.

Esimerkiksi Etelä-Pohjanmaalla on vasta kuudelta ehdokkaalta saatu sitoumus vaaleihin lähtemisestä keskustan riveissä. Kahdeltatoista pitäisi sitoumus saada. Tilannetta kuvaillaan historiallisen huonoksi. Tilanne on, ainakin vielä, samankaltainen monessa muussa keskustan 20 piirissä.

Varsinais-Suomi

Istuvat kansanedustajat Olavi Ala-Nissilä, Esko Kiviranta sekä perhe- ja peruspalveluministeri Annika Saarikko ovat asettumassa ehdolle.

Korjattu kello 9:25: Keskustalla on 48 kansanedustajaa, ei 49, kuten jutussa aiemmin luki.